In nomine sancte et individue Trinitatis et in unitate deitatis adhorande, colende, venerande, summi Patris, Filii et Spiritus Sancti, amen. Ego Jacobus de Somanto, rector parochialis ecclesie sancti Andree Eduensis, sanus mente per Dei graciam et in bona memoria existens, cogitans de supremis, nesciens et ignorans quid dies crastina sit michi paritura, sciens quod nichil est certius morte et nichil incertius hora mortis, cum quemlibet velit nolit oporteat ingredi portas ejus, ad honorem et laudem Domini nostri Jhesu Christi et beate Marie semper virginis gloriose necnon et tocius celestis curie, ne decedam intestatus, de rebus et bonis meis michi a Deo collatis et ad me pertinentibus dispono et ordino et meum testamentum seu meam ultimam voluntatem facio et condo in hunc modum. In primis animam meam, quamvis indignus et pecator, recommendo altissimo creatori et beate Marie semper virgini, ejus matri, et omnibus sanctis ejus, omnes injurias michi illatas a quocumque seu quibuscumque remittens, ut michi delicta mea a Deo remittentur, et volo et precipio quod clamores mei et facinora mea emendentur, et debita mea et legata mea persolvantur et pacificentur per manus executorum meorum seu heredum meorum inferius nominandorum aut alterius seu alterorum eorumdem. Item, sepulturam meam eligo in dicta ecclesia Beati Andree Eduensis, in choro ipsius ecclesie, ante altare. Item, volo, precipio et ordino quod die obitus mei, in ecclesia predicta Beati Andree Eduensis, convocentur viginti et quinque presbiteri pro celebrando missas pro remedio anime mee, et cuilibet ipsorum presbiterorum celebranti tribuatur unus grossus Turonensium argenti, bonus et legitimus semel et sine refactione. Item, volo precipio et ordino quod in crastino die dicti obitus mei, in ecclesia Beati Nazarii Eduensis, convocentur duodecim presbiteri de sociis meis chorialibus dicte ecclesie pro celebrando missas pro remedio anime mee et parentum meorum, et cuilibet ipsorum presbiterorum celebranti tribuatur unus grossus Turonensium argenti de veteribus bonus et legitimus cum dimidio semel et sine refactione. Item, volo et ordino quod dicti duodecim presbiteri cantent vigilias, et eisdem duodecim presbiteris do et lego quinque solidos Turonensium semel pro potando in vigiliis. Item, volo, precipio et ordino quod in crastino die obitus mei, in ecclesia de Somanto, convocentur sex presbiteri pro celebrando missas pro remedio anime mee, et cuilibet celebranti tribuatur unus grossus Turonensium argenteus bonus et legitimus semel cum refactione. Item, volo et ordino quod vicarius Eduensis ecclesie Beati Lazari inhumet corpus meum, et eidem vicario do et lego pro labore suo dum corpus meum inhumabit tres grossos Turonensium argenteos bonos et legitimos semel. Item, volo et ordino quod processio de choro Eduensis ecclesie die obitus mei ducatur apud Sanctum Andream Eduensem, prout moris est fieri inter choriales dicte ecclesie Eduensis, et illis de dicto choro qui dictam processionem ducent do et lego quatuor francos auri boni et justi ponderis cugni domini nostri regis Francie, pro distribuendo inter se, ut moris est facere de chorialibus dicte ecclesie Eduensis qui moriuntur. Item, volo et ordino quod ter in anno quo decedam, duntaxat in jejuniis quatuor temporum, convocentur viginti et quinque presbiteri in ecclesia predicta Beati Andree Eduensis qui celebrent missas pro remedio anime mee et parentum meorum, et cuilibet ipsorum presbiterorum celebranti do et lego unum grossum Turonensium argenteum bonum et legitimum semel et sine refactione. Item, do et lego ecclesie Eduensi et venerabilibus viris decano et capitulo ecclesie Eduensis summam francorum auri boni et justi ponderis de qua Bernardus et Guillermus, fratres mei, et dominus Johannes de Moncelain, presbiter chorialis ecclesie Eduensis, michi et dictis venerabilibus viris sunt obligati in litteris, pro uno anniversario perpetuo faciendo de pane et vino in dicta ecclesia Eduensi et fundando et faciendo quolibet anno in crastino die festi beati Marci evangeliste, pro remedio anime mee et parentum meorum. Item, volo, precipio et ordino quod quicumque post me fuerit curatus ecclesia parrochialis Beati Andree Eduensis in dicto meo anniversario fundando in dicta ecclesia Eduensi accipiat et habeat panem, vinum et alias distribuciones sicut unus chorialis ecclesie Eduensis, sive sit dictus curatus chorialis sive non. Item, volo, precipio et ordino quod choriales ecclesie Eduensis qui ducent processionem in die festi beati Marcii apud Sanctum Rachonem Eduensem, in redditu dicte processionis, veniant quolibet anno in ecclesia predicta Sancti Andree Eduensis ad locum quo sepultus fuero et ibi dicant suffragia, commemorationes et orationes pro remedio anime mee et parentum meorum, et dictis chorialibus do et lego duodecim francos auri boni et ponderis legitimi, cugni regis Francie semel, pro terra perpetua et redditibus seu censibus perpetuis emendis, pro distribuendo inter se quolibet anno secundum facultatem et redditum perpetuum quos poterunt habere de dictis duodecim francis. Item, do et lego ecclesie parrochiali de Somanto et curato ejusdem quolibet anno imperpetuum quinque solidos semel in anno, monete currentis, pro tribus missis celebrandis quolibet anno in ebdomada festi sancti Michaelis pro remedio anime mee et parentum meorum, et dictos quinque solidos situo et assigno super costumis de pane et vino et avena que michi et fratribus meis debentur in parrochiatu de Somanto, ita tamen quod dictus curatus de Somanto vocabit heredes meos et successores ad dictas missas audiendas et celebrandas. Item, do et lego reverendo patri in Christo, domino Eduensi episcopo, unum florenum de Florencia auri boni et juxti ponderis semel. Item, do et lego cuidam mulieri per me eligende et nominande duos francos auri boni semel. Item, volo et ordino quod debitores mei qui jurabunt michi solvisse per juramenta sua credentur, cum viro bono fideli alio teste, et si dictus testis juret cum debitore quod fuerim solutus, quitto ipsum debitorem. In residuo vero omnium bonorum meorum mobilium et immobilium, completa prius executione hujus modi testamenti seu mee ultime voluntatis, heredes meos universales facio et constituo dominum Johannem de Moncelain, presbiterum chorialem Eduensem, filium Bernardi de Moncelain, et Johannem, ejus cognatum, filium Guillermi de Moncelain, pro equali porcione dividenda inter ipsos et eorumdem domini Johannis et Johannis cognati sui post ipsorum mortem, fratres suos legitimos et naturales qui post se succedent et eo casu quod dicti dominus Johannes et ejus cognati, heredes mei, non vellent adimplere presens testamentum meum seu meam ultimam voluntatem et legata contenta in eodem, heredes meos facio dictos venerabiles viros decanum et capitulum Eduense pro complendo dictum presens testamentum meum. Executores quoque hujus testamenti seu mee ultime voluntatis constituo et ordino dilectos meos dominos Regnaudum de Cussiaco, canonicum Eduensem, Hugonem Couhete et dictum Johannem de Moncelain, presbiteros, et eorum quemlibet in solidum, dans et concedens eisdem executoribus meis et eorum cuilibet in solidum plenam, generalem et liberam potestatem, etc. Datum die lune post festum exaltationis sancte crucis, anno Domini millesimo CCC° septuagesimo primo, presentibus Henrico Guichardo, Lingonensis diocesis, Durando de Corligneone, Hugone de Claux, Johanne Busoler, Bernardo de Crossot, Georgio de Barro Regulari et Arogno de Brunat, clerico, Edue commorante, testibus ad premissa specialiter vocatis et rogatis.